Etne

Etne er en kommune i Vestland fylke og grenser til kommunene Kvinnherad, Ullensvang, Sauda, Suldal og Vindafjord; de tre sistnevnte i Rogaland. De to største tettstedene er henholdsvis Etnesjøen med 1 081 innbyggere og Skånevik med 600 innbyggere per 1. januar 2011. Etne ligger i landskapet Sunnhordland og var del av Hordaland fylke inntil 2020 da sammenslåingen resulterte i Vestland fylke.

Nabokommunene Ølen og Vindafjord slo seg sammen til Vindafjord kommune fra 1. januar 2006. Etne ble invitert til å være med i sammenslutningen, men kommunen står fortsatt utenfor sammenslåingen. Hovedårsaken til at Etne ikke vil være med i den nye storkommunen er frykt for å miste sentrumsfunksjoner til nabobygda.

Kommunen ligger i et område med vekst og står sterkt sammen med Ølen som en kommende industriregion.

 Geografi 
Etne har et variert landskap, men med mange typiske trekk for Vestlandet. Fra kommunesenteret Etnesjøen strekker landskapet seg som en skjærgård ut Etnefjorden sør til Ølensfjorden og nord til Skåneviksfjorden. I nordøst skjærer Åkrafjorden gjennom et karrig og sterkt erodert fjellandskap mot Folgefonna, hvor man finner kommunens høyeste punkt, 1632,99 moh.

Gjennom Litledalen og Stordalen går landskapet, som for det meste er dyrket eller ryddet mark, over til store fjellkjeder med bratte skråninger og høye topper. Det ligger mange innsjøer og elver i kommunens østre deler. Halvøya mellom Skånevik og Etnesjøen ligger i lavlandet og preges av lyng og bjørkeskog. Landskapet går i høyden enkelte steder med Håfjellet (937 moh.) som høyeste punkt.

Naturen er mange steder unik og verneverdig, som i de tre naturreservatene Brattholmen, Skåno og Langebudalen samt landskaspvernsområdet Sævareidberget. Tre vassdrag, deriblant Vaulavassdraget med turistattraksjonen Langfoss, er vernet mot vannkraftutbygging. 14. mai 2005 ble noen av de nordlige delene av Etne lagt inn under Folgefonna nasjonalpark. Lundal og Mosdal ble fredet helt ned til Åkrafjorden, ved Mosnes. Det er den eneste delen av nasjonalparken som strekker seg til havet.

 Samfunn 

 Befolkning 
Noe under halvparten av befolkningen i kommunen er konsentrert til tettstedene Etnesjøen og Skånevik mens den resterende bosettingen er spredt innover mot Litledalen og Stordalen og til grendene Håland, Kyrping, Frette og Fjæra. Mesteparten av befolkningen er bosatt på sør- og østsiden av Åkrafjorden som skjærer gjennom kommunen. De fleste sentrumsfunksjonene ligger i dag i Ølen i nabokommunen Vindafjord.

 Politikk 

 Kommunestyrevalget 2023 

 Kommunestyrevalget 2019 
Ved kommunevalget i 2019 var det 3148 stemmeberettigede i kommunen. Avgitte stemmer var 2208, dvs. 70,0 prosent. Kommunestyret hadde 17 representanter (21 færre enn forrige periode). I perioden 2019–2023 var seks partier representert:

 Senterpartiet - 7 mandater (38,5 prosent)
 Fremskrittspartiet - 4 mandater (23,5 prosent)
 Kristelig folkeparti - 2 mandater (10,0 prosent)
 Arbeiderpartiet - 2 mandater (13,7 prosent)
 Høyre - 1 mandater (7,6 prosent)
 Venstre - 1 mandat (5,0 prosent)

Kilde: Valget 2019 - NRK.

Mette Heidi Ekreim (SP) var ordfører, og Kenneth Lyng Karlsen (FrP) varaordfører.

Kilde: Radio Haugaland

 Religion 
Følgende kirker ligger i Etne kommune:
 Etne kirke
 Fjæra kapell
 Gjerde kirke
 Grindheim kirke
 Skånevik kirke
 Stødle kirke

Kirkene og menighetene tilhørende Den norske kirke utgjør kirkesognet Etne sokn i Sunnhordland prosti.

I november 2024 besluttet det kirkelige fellesrådet i sognet å halvere forsikringssummen for Gjerde kirke og Grindheim kirke, som tidligere hadde vært fullverdiforsikret; dette var ledd i en spareprosess.

 Samferdsel 
I Etne ligger Eintveitbrua, som er spesiell fordi det aldri ble bygd tilførselsveier til den. Brua har derfor stått bortgjemt og uten trafikk siden den sto ferdig i 1962.

I Etne kommune ligger også Markhustunnelen.

 Næringsliv 

 Historie 
Den norske stormannen Erling Skakke (1115–1179) var fra Etne. Hans sønn Magnus Erlingsson (1156–1184) ble norsk konge under navnet Magnus V.

Historisk har det gått mange skred i Etne, særlig i Åkrafjorden. Et skred i Markhus i 1928 tok med seg flere hus.

 Kultur 

 Tusenårssted 
Kommunens tusenårssted er gården og kirkestedet på Stødle. Kommunen har valgt mottoet «Stødle – heilagstad og hovdingsete» for sitt valg.

På Etne kulturhus etablerte kommunen et tusenårssenter, og det er bare ett av delmålene i prosjektet «Tusenårsstaden på Stødleterrassen». Dette senteret er et formidlingssenter som kommunen ønsker skal bli en bærebjelke i kulturhuset for å gi det økt regionale aktiviteter og potensielt økt turisme.

Kommunen nedsatte lokale arbeidsgrupper som rundt årtusenskiftet utarbeidet et formidlingsprosjekt knyttet til historien på Stødle og Etnebygda ellers. Basert på dette grunnarbeidet ble det laget et forprosjekt for tusenårsstedet ved AsplanViak i 2003.

 Skakkesenteret 
På 2000-tallet besluttet Etne kommune å bygge et eget senter viet historien om stormannen Erling Skakke, som et tilbygg til det eksisterende Etne kulturhus. Skakkesenteret – med det offisielle navnet «Skakke – senter for skule, idrett og kultur» – stod ferdig på 2010-tallet. Våren 2024 ble det publisert medieoppslag om at Skakkesenteret hadde en gjeld på 35 millioner kroner, og risikerte å gå konkurs i juni 2024. Høsten 2024 var det stor debatt i kommunen om hvorvidt Skakkesenteret skulle omorganiseres fra samvirkeforetak (SA) til et aksjeselskap eid av en ideell stiftelse.

 Panoramabilde 

 Referanser 

 Eksterne lenker 


  Turforslag til Etne- og Saudafjellene på DNT og NRKs nettsted ut.no 
  Kultur i Etne på kart